钦定古今图书集成/明伦汇编/官常典/第720卷 > 蔡袭 元惟德
## 钦定古今图书集成/明伦汇编/官常典/第720卷 > 蔡袭 元惟德

按：《通鉴纲目》：懿宗咸通三年二月，南诏复寇安南，经
略使王宽数来告急，以蔡袭为经略使代之，仍发许、
滑、徐、汴、荆、襄、潭、鄂等道兵，合三万人以授袭，兵势既
盛，蛮遂引去。五月，分岭南东西二道，以韦宙、蔡京为
节度使。袭将诸道军在安南，蔡京忌之，恐其立功，奏
称“南蛮远遁，边徼无虞，请罢戍兵。”从之。袭累奏群蛮
伺隙，不可无备，乞留兵五千，不听。袭作《十必死状》申
中书，时相信蔡京之言，终不省。冬，十一月，南诏寇安
南，袭告急，敕发荆、湘兵二千、桂管兵三千赴之。未至，
南诏己围交趾，袭婴城固守，救兵不得至。四年春，南
诏陷交趾，袭左右皆尽，徒步力战，身集十矢，欲趣监
军船，船已离岸，遂溺海死。荆南将士四百馀人走至
城东水际，虞候元惟德等谓众曰：“吾辈无船，入水则
死，不若还与蛮斗，人以一身易二蛮，亦为有利。”遂还
向城，纵兵杀蛮二千馀人而死。